Document ID: /fineweb-2-swissfilter-quality_10-filterrobots/filtered/07737.jsonl.gz/692

Cuius instrumenti vocem difficile est, ut credo, verbis depingere; quod autem cum primum audissem, credebam quandam mulierem simul lacrimavisse ululavisseque. Alii opinantur vocem Thereminis esse plenam tristitiae, sicut vagitus infantium, et alii etiam credunt nefarium esse illum sonum paeneque nocentem, nam angorem excitat in animis audientium. Dicite mihi tamen quid sentiatis de hoc rarissimo instrumento, quod - ut fama vagatur - haud facile psallitur, possunt enim musici neque nervos neque harundines videre, cum conantur sonum educere.
Maxime tamen cupio discere hoc instrumentum tractare, ut carmina mellifluentia faciam ex aere, perinde ac si essem quaedam divina nympha in aethere musicam praebens mirandam mortalibus. Ut tamen didici, illud non emitur nisi magno pretio, atque insuper nescio unde veniat magister ubive inveniatur, qui me doceat modum psallendi; quas ob causas aequo animo spes discendi videtur deponenda. Ceterum otium mihi deest non modo ad novum instrumenti genus psallendum sed etiam ad latine scribendum; ut fortasse scitis, heri ne unum quidem verbum scripsi, quoniam necesse fuit mihi pro magistro laborare litterasque graecas legere.
Si autem velitis plura discere de hoc instrumento, en spectandum vobis! Mulier illa peritissima simul voce sua cantat sonumque pulchrum (licet vero insolitum) Thereminis elicit e corpore instrumenti digitibus doctissimis necnon elegantissimis, qui carpunt aerem quemadmodum saltatores videntur vehi ventibus necnon in spatio illo inter terram ac caelum volare vel enim suspensi funibus caecis in aethere summo pendere: